b'\n_START_ARTICLE_\nAnpartsselskab\n_START_SECTION_\nKapitalkrav\n_START_PARAGRAPH_\nVed selskabets stiftelse udstedes anparter og der er krav om, at den nominelle registrerede anpartskapital er mindst 40.000 kr. Den nominelle registrerede kapital m\xc3\xa5 herefter aldrig komme under 40.000 kr., medmindre den samtidig forh\xc3\xb8jes til mindst 40.000 kr.  Anpartskapitalen opst\xc3\xa5r enten ved kontant indskud eller ved indskud af andre v\xc3\xa6rdier end kontanter (apportindskud)._NEWLINE_Konstaterer ledelsen i et anpartsselskab, at selskabets egenkapital udg\xc3\xb8r mindre end halvdelen af den tegnede kapital, eller mindre end kr. 20.000, skal ledelsen sikre, at der senest 6 m\xc3\xa5neder herefter afholdes generalforsamling. P\xc3\xa5 generalforsamlingen skal ledelsen redeg\xc3\xb8re for anpartsselskabets \xc3\xb8konomiske stilling og om forn\xc3\xb8dent stille forslag om foranstaltninger, der b\xc3\xb8r tr\xc3\xa6ffes, herunder eventuelt stille forslag om anpartsselskabets opl\xc3\xb8sning.\n_START_SECTION_\nLedelse\n_START_PARAGRAPH_\nEt anpartsselskab ledes af en direktion eller en bestyrelse eller en direktion og en bestyrelse. Har selskabet i de sidste tre \xc3\xa5r besk\xc3\xa6ftiget gennemsnitligt mindst 35 medarbejdere, har selskabets medarbejdere ret til at v\xc3\xa6lge bestyrelsesmedlemmer og selskabet har derfor pligt til at etablere en bestyrelse, hvis den kun havde en direktion.\n_START_SECTION_\nGeneralforsamlingen\n_START_PARAGRAPH_\nSelskabets anpartshavere g\xc3\xb8r deres indflydelse g\xc3\xa6ldende p\xc3\xa5 generalforsamlinger, hvor der skelnes mellem ordin\xc3\xa6re og ekstraordin\xc3\xa6re generalforsamlinger.'